
                              ZALAEGERSZEG MEGYEI JOGÚ VÁROS

2014. ÉVI KÖLTSÉGVETÉSI KONCEPCIÓJA

Tisztelt Közgyűlés!

Az államháztartásról szóló 2011. évi CXCV. törvény (Áht.) 2013. április 26-ától hatályos 24.§ (1) bekezdése október 31-i határidővel költségvetési koncepció készítési kötelezettséget ír elő az önkormányzatok számára. Szükséges, hogy minden önkormányzat megfelelően előkészítve, előre határozza meg működésének irányait, fejlesztéseinek rangsorát. A költségvetési koncepcióban elsősorban az önkormányzat működésével és a fejlesztésekkel kapcsolatos stratégiai döntéseket, jövőbeli irányokat szükséges meghatározni, majd ezt követően lehet konkrét feladatokra, tevékenységekre bontani az egyes elemeket. Az Áht. 87.§ (1) bekezdése alapján a helyi önkormányzatok gazdálkodásának háromnegyed éves helyzetéről a költségvetési koncepció ismertetésével egyidejűleg kell írásban tájékoztatni a képviselő-testületet. A háromnegyed éves adatok alapján prognosztizálni lehet az éves teljesítési adatokat, ezzel is megalapozottabbá téve a következő évi tervezési munkát. 

A Nemzetgazdasági Minisztérium júliusban tette közzé a „2014. évi költségvetési törvényjavaslat összeállításához szükséges feltételekről és az érvényesítendő követelményekről” című dokumentumot, benne a jövő évi tervezés makrogazdasági mutatóit, a fejezetekre vonatkozó elképzeléseket. A nemzetgazdasági miniszter az ÁHT. szerinti határidőben szeptember 30-án benyújtotta a 2014. évi költségvetési törvénytervezetet a parlamentnek. Az Áht. 22. § (5) bekezdése alapján a Kormány a központi költségvetésről szóló törvényjavaslatban foglaltak megalapozásához szükséges törvénymódosításokat tartalmazó törvényjavaslatot a költségvetési törvénytervezettel egyidejűleg szintén benyújtotta a parlamentnek. A fenti dokumentumokban foglaltak figyelembe vételével szükséges az önkormányzat költségvetési koncepcióját elkészíteni.

A központi elképzelések, irányelvek szerint a gazdaságpolitika irányai változatlanok maradnak és így a korábbi célok is:

· az államadósság csökkentése,

· a költségvetési hiány 3 % alatt tartása,

· a foglalkoztatás bővítése,

· kiegyensúlyozott gazdasági növekedés biztosítása,

· a kiszámíthatóság a gazdaságpolitika egyik legfontosabb elemévé váljon.

2014. évben az önkormányzatok finanszírozása a 2013. évtől bevezetett – a megváltozott önkormányzati feladatellátáshoz igazodó – feladatalapú támogatási rendszerben történik. Az új támogatási rendszerrel kapcsolatban a települések vezetői és az érdekszövetségek által, valamint egyéb fórumokon tett észrevételek, javaslatok alapján több területen kiigazítások történtek év közben, ezek egy része beépült a 2014. évi alapfinanszírozásba. Az önkormányzatok 2014. évi állami finanszírozásának változásából  az alábbi főbb tényezőket szükséges kiemelni:

· A pedagógus életpálya előmeneteli rendszer 2013/2014. tanévtől történő bevezetése, melynek hatálya kiterjed az önkormányzati óvodákban foglalkoztatott óvodapedagógusokra is, a költségvetési törvény szerinti bértámogatást a fentiek szerinti többlettel, valamint a 2014. évre prognosztizált 3 %-os minimálbér emelés hatásával szükséges emelni.

· Az önkormányzatok finanszírozási rendszerében továbbra is működik egyfajta „kiegyenlítő” szereppel a beszámítás rendszere, vagyis a helyi önkormányzat iparűzési adóalaphoz viszonyított elvárt bevételével csökkentésre kerülnek az általános támogatások. Új elem, hogy az alacsony helyi adóbevételi potenciállal rendelkező településeket a csökkentés egyáltalán nem, vagy csak kis mértékben érinti, majd pedig sávosan növekvő mértékben terheli beszámítás az önkormányzatokat, 15.000 forintos egy főre jutó adóerő-képesség esetén eléri a teljes beszámítást. A beszámítással érintett jogcímek köre is bővül. Míg 2013. évben a polgármesteri hivatal működtetéséhez és négy településüzemeltetési feladathoz került beszámításra az elvárt bevétel, addig 2014. évben ezeken túl még az egyéb kötelező feladatok támogatása és a pénzbeli szociális ellátásokhoz történő hozzájárulás összege is beszámításra kerül.  Fentiek alapján az érintett önkormányzatok ezen feladatokhoz kapcsolódó állami támogatásból sem  részesülnek, vagy csak részben, a beszámításnál figyelembe vett összeg feletti rész erejéig.

· A bölcsődei ellátáshoz plusz forrást biztosít a költségvetési törvény-tervezet oly módon, hogy a mutatószám számításánál a ténylegeshez közelítő nyitvatartási napokkal szükséges számolni (251 nap helyett 240 nappal), ezzel az állami támogatás kiadásokon belüli aránya növekszik ugyan, de a hiányzásokat másképpen kell figyelembe venni, mint az előző években, ennek hatása nem ismert tapasztalati adatok hiányában.

· A központosított előirányzatokon belül két új jogcím került tervezésre, mely önkormányzatunknál is plusz forrást jelenthet év közben. Az egyik az e-útdíj bevezetésével egyidejűleg, a magántulajdonos árufuvarozók versenyképességét javító intézkedések miatt az önkormányzatoknál jelentkező bevételkiesés ellentételezése. Mint ismert a megfizetett útdíj meghatározott része levonható az iparűzési adóból, illetve az érintett adózók esetében kevesebb a gépjárműadó mértéke. Másik jogcím a települési önkormányzatok helyi közösségi közlekedésének támogatása jogcím, a támogatásra év közben pályázni kell, elosztása a közlekedési üzemágazatok súlyozott menetteljesítménye alapján történik. Ezekkel a bevételekkel a támogatási összegek ismerete nélkül  a költségvetés készítésekor nem lehet tervezni.

2014. évben az önkormányzat kiemelt céljai és feladatai

· Az önkormányzat és az intézményrendszer működőképességének megőrzése  a takarékossági szempontok figyelembevételével.

· A költségvetési előirányzatok tervezésekor a kötelező önkormányzati feladatok prioritását biztosítani kell. Önként vállalt feladat a költségvetésben akkor tervezhető, ha annak pénzügyi fedezete az önkormányzat saját bevételéből megteremthető. Az önként vállalt feladat kiadásainak finanszírozása a kötelező önkormányzati feladat ellátását nem veszélyeztetheti. 

· A helyi szociális rendeletben és egyéb rendeletekben meghatározott önkéntes önkormányzati juttatások felülvizsgálata.

· A munkahelyteremtés kiemelt támogatása, illetve a meglévő munkahelyek megőrzését segítő intézkedések megtétele.

· Az önkormányzat 2014. évben is fontos feladatának tartja a helyi társadalmi szervezetekkel való együttműködést és azok támogatását. Kiemelt jelentőséggel bír azon szervezetek támogatása, melyek a kötelező önkormányzati feladatok ellátásában az önkormányzattal kötött megállapodás szerint részt vesznek.

· Az adósságszolgálat pontos és határidőre történő teljesítése.  A jogszabályi előírások alapján a 2012. december 31-én kimutatott adósság állomány konszolidálása megtörtént. Városunk esetében ez 1.448.930.683,-Ft összegű adósság és ennek a Magyarország 2013. évi központi költségvetésről szóló 2012. évi CCIV törvény 72.§ (1) bekezdésében meghatározott járulékai állam általi átvállalását jelentette. A fennmaradó hitelállományra vonatkozó hiteltörlesztés és kamatfizetési, illetve lízing kötelezettség teljesítése mintegy 230 millió Ft kiadást jelent 2014. évben, azaz közel 200 millió Ft-tal mérséklődött az adósságkonszolidáció előtti kötelezettséghez viszonyítva.

· A 2013. évben végrehajtott intézményi átalakítások után kialakult intézmény hálózat hatékony működését biztosítani kell. Ennek érdekében   minden költségvetési szervnél, illetve gazdálkodó szervezetnél törekedni kell a takarékos gazdálkodásra, különös figyelemmel a legnagyobb összeget kitevő személyi jellegű kiadások tervezésére, és a költségvetési javaslatok  fenntartó részéről történő szigorú szakmai és pénzügyi felülvizsgálatára.

· Teljes körűen számba kell venni a korábbi években vállalt kötelezettségeket, és a költségvetés előkészítésekor a jogszabályon, szerződésen, megállapodáson alapuló kiadások elsődlegességét biztosítani kell.

· A beruházások és felújítások tervezésénél elsősorban a folyamatban lévő célok és feladatok forrásait kell biztosítani. Új feladatok vállalása előtt figyelembe kell venni a meglévő, többéves kihatással járó kötelezettségeket, továbbá a fedezetül szolgáló bevételek realizálását. A pályázati lehetőségeknél is előnyt kell élveznie a 100 %-os támogatottságú céloknak.

 

A bevételek tervezésénél fontos kiemelni:

 

A helyi adók rendszere várhatóan nem változik, az ebből származó bevétel továbbra is az önkormányzatok saját bevétele marad és helyben járul hozzá a feladatokhoz. A tervezésnél kiemelt fontosságú, hogy milyen adót vet ki és szed be az önkormányzat, és milyen  mértéket állapít meg, mert ezek ismeretében prognosztizálható a bevétel. Az önkormányzat kötelező feladatainak ellátásához figyelembe vételre kerül a helyi adóbevétel meghatározott része. Az önként vállalt feladatok finanszírozásához helyi adó bevételek növelése szükséges, melynek érdekében fel kell tárni az önkormányzat jelenlegi adórendszerében rejlő tartalékokat, az adókintlévőségek csökkentése érdekében tovább kell folytatni a következetes végrehajtási és ellenőrzési tevékenységet.    

A térítési díjak, szolgáltatások bevételeinek felülvizsgálata minden évben megtörténik. A megállapításnál figyelembe kell venni egyrészt, hogy fedezze a költségeket, másrészt az igénybe vevők teherbíró képességét. 

Az állami hozzájárulásokból származó bevétel tervezése a 2014. évi költségvetési törvény szerint vehető majd figyelembe. A mutatószám felmérésre várhatóan november hónapban kerül sor. A mutatószámokban – az óvodai ellátásnál és egyes szociális jogcímeknél – várhatóan kismértékű csökkenés lesz a 2013. évhez képest.

A felhalmozási és tőkejellegű bevételek tervezése nagy kockázatot hordoz magában, hiszen a tervezett ingatlan értékesítéseket  a piaci viszonyok jelentősen befolyásolják.

A kiadások tervezésénél az alábbi főbb tényezőket kell figyelembe venni:

· a kötelező feladatellátáshoz szükséges dolgozói létszám személyi juttatásait és a kapcsolódó szociális hozzájárulási adót a kötelező bérelemek kötelező szintjén figyelembe véve 

· a dologi kiadásnál a közüzemi díjakat és fenntartási költségeket teljesítési adatok ismeretében, az étkeztetés kiadásainak tervezését a szolgáltatóval kötött szerződésben foglalt nyersanyag és rezsidíjak alapján szükséges elvégezni

· a megkötött szerződésekből eredő kötelezettségeket, a működési célú pénzeszköz átadásokat és támogatásértékű kiadásokat az önkormányzat számára kötelezettséget jelentő megállapodások alapján szükséges tervezni

· a felhalmozási és felújítási kiadások tervezésénél elsődlegesen a már fennálló kötelezettségek teljesítéséhez szükséges forrást kell biztosítani, emellett az arányos városfejlesztéshez, pályázati önrészekhez és a Vis maior esetek kezelésére szükséges  keretösszeg tervezése, a lehetőségek függvényében és mértékében  

· új feladatokat elsősorban pályázati források igénybevételével indokolt vállalni, a rangsorolásánál előtérbe kell helyezni a működtetési költségek csökkenésével megtérülő beruházásokat és felújításokat, valamint a munkahelyteremtő beruházásokat
· pályázatokhoz szükséges önerő – saját források hiányában – fejlesztési hitel igénybevételével biztosítható, figyelemmel a Stabilitási törvényben foglaltakra
· az adósságszolgálat maradéktalan teljesítését

Több, a bevételeket és kiadásokat lényegesen befolyásoló jogszabály elfogadása november-december hónapban várható, emellett a közgyűlés novemberi és decemberi ülésein kerül tárgyalásra több napirend (a lakásalap tervezett felhasználása, az élelmezési nyersanyag- és rezsiköltségek emelése, a szociális juttatásokról szóló rendeletek stb.).  A fentiekből adódóan jelen előterjesztésben a 2014. évben várható bevételek és kiadások összegszerű megállapítására nincs lehetőség, de a koncepció készítés határidejének előbbre hozása november 30-áról október 31-ére nem is ezt a célt szolgálja. A költségvetési koncepció határozati javaslatai elveket, feladatokat határoznak meg, amely mentén szükséges a tervezés további munkálatait végezni.

A közgyűlés bizottságai a közgyűlést megelőzően tárgyalják az anyagot. Kérem a Tisztelt Közgyűlést a határozati javaslat elfogadására.

Határozati javaslat:

1.)
Zalaegerszeg Megyei Jogú Város Közgyűlése a 2014. évi költségvetési tervezéshez a határozati javaslat további pontjaiban megfogalmazottak figyelembe vételével elfogadja a költségvetési koncepcióját. Felkéri a jegyzőt a tervezési munka további koordinálására, a várható bevételek – kiemelten az állami hozzájárulások - pontosítására, az adóbevételek mind pontosabb meghatározására, valamint új bevételi források és kiadáscsökkentő lehetőségek feltárására.     

                    Határidő: 2013. december 31.


       Felelős  :  Dr. Kovács Gábor jegyző

2.)    A költségvetés elfogadása előtt a közgyűlés elé kell terjeszteni azon önkormányzati rendelet-tervezeteket, amelyek a bevételi és kiadási előirányzatokat befolyásolják, illetve megalapozzák.

                  Határidő: 
2014. évi költségvetés elfogadása

Felelős :   Dr. Kovács Gábor jegyző

3.)  Az intézményhálózatban  2013. év során végrehajtott változásokra tekintettel a költségvetés készítésekor figyelemmel kell lenni arra, hogy az új intézményi struktúrában az egyes költségvetési szervek feladataikat a leghatékonyabb és leggazdaságosabb módon lássák el.

            Határidő: 2013. december 31.


Felelős  : Dr. Kovács Gábor jegyző

4.)    Át kell tekinteni az önként vállalt feladatok finanszírozhatóságát a kötelező feladatellátás             elsődlegessége érdekében. A civil szféra, a sport és kulturális egyesületek, alapítványok támogatásánál a társadalmi hasznosság szempontjait  kell kiemelten figyelembe  venni.

            Határidő: 2013. december 31.

            Felelős  : Gyutai Csaba polgármester 

5.)     Zalaegerszeg Megyei Jogú Város Közgyűlése felkéri  a polgármestert, hogy a gazdasági társaságok vezetőivel folytasson egyeztetéseket újabb források bevonása érdekében a felhalmozási célú kiadási lehetőségek bővítéséhez, különösen a pályázati önrész és a felújítási vis-maior helyzet kezelésére. 

            Határidő: 2013. december 31.

            Felelős  : Gyutai Csaba polgármester

6.)  Fejlesztési feladatok és felújítási célok tervezésénél elsősorban a korábban vállalt kötelezettségek, az adósságszolgálat és a 2013. évben megkezdett, illetve folyamatban lévő feladatok forrásigényét szükséges biztosítani. Elsőbbséget kell továbbá biztosítani a szükségesnek ítélt arányos városfejlesztést szolgáló beruházási és felújítási feladatoknak. Az új beruházások tervezésénél különös figyelmet kell fordítani a megvalósuló beruházások fenntarthatóságának pénzügyi hatásaira. 

            Határidő: 2014. január 15.

            Felelős  : Gyutai Csaba polgármester

7.)  A 2014. évi költségvetési rendeletben az előre nem tervezhető feladatok ellátása érdekében és az esetlegesen elmaradó bevételek pótlására lehetőségekhez mérten céltartalékot kell képezni.

Határidő: 
2014. évi költségvetés elfogadása

Felelős :   Gyutai Csaba polgármester 

Zalaegerszeg, 2013. október 16.                                    
                                                                                                     Gyutai Csaba sk.
                                                                                                        polgármester

